На основу члана 46. Закона о локалној самоуправи („Службени гласник РС“, број 129/07, 83/14-др. закон и 101/2016 – др. закон) члана 32. и 44. Закона о црквама и верским заједницама („Службени гласник РС“, број 36/06), и Пословника о раду Општинског већа општине Пожега („Службени лист општине Пожега” брoj 1/08), Општинско веће општине Пожега, на седници одржаној дана. 18.06.2018. године, доноси

**ПРАВИЛНИК**

**О КРИТЕРИЈУМИМА, НАЧИНУ И ПОСТУПКУ ДОДЕЛЕ СРЕДСТАВА ЦРКВАМА И ВЕРСКИМ ЗАЈЕДНИЦАМА**

**I ОСНОВНЕ ОДРЕДБЕ**

**Члан 1.**

Овим Правилником уређују се критеријуми, начин и поступак доделе средстава црквама и верским заједницама са седиштем на територији општине Пожега, за финансирање и суфинансирање програма/пројеката из буџета општине Пожега, у циљу унапређивања верских слобода и остваривања општег добра и заједничког интереса, као и начин и поступак враћања додељених средстава уколико се утврди да се добијена средства не користе наменски за реализовање одобрених програма/пројеката.

## Члан 2.

Висина средстава за расподелу црквама и верским заједницама за реализовање програма/пројекатa опредељује се сваке године Одлуком о буџету општине Пожега.

## Члан 3.

## Право на доделу средстава из члана 2. oвог Правилника могу остварити подносиоци који испуњавају следеће услове:

## Да подносилац пријаве има статус цркве или верске заједнице (доказ: потврда или уверење надлежног органа Српске православне цркве – Српске православне Епархије Жичке или друге верске заједнице на територији Републике Србије

## Да подносилац има седиште на територији општине Пожега

**II НАМЕНА СРЕДСТАВА**

**Члан 4.**

Средства намењена за финансирање и суфинансирање програма/пројеката цркава и верских заједница одобравају се за:

1. Изградњу, адаптацију или реконструкцију цркава и верских објеката
2. Инвестиционо и текуће одржавање цркава и верских објеката
3. Обнову икона, иконостаса и других црквених реликвија
4. Обележавање традиционалних годишњица и организовање манифестација везаних за рад и историју црквене – верске заједнице
5. Организовање стручних скупова и научних истраживања везаних за цркву – верску заједницу

## III КРИТЕРИЈУМИ ЗА ДОДЕЛУ СРЕДСТАВА

## Члан 5.

Критеријуми за доделу средстава су:

1. значај програма/пројекта: велики значај (5 бодова), изузетан значај (10 бодова),
2. оправданост пројекта, (0-10 бодова),
3. стање у ком се објекат налази – година последњег улагања: улагање у последњих 5 година (5 бодова), улагање у последњих 10 година (8 бодова), улагање у последњих 15 и више година (10 бодова),
4. колике су могућности програма/пројекта да обухвати шири круг корисника: до 100 корисника (5 бодова), до 300 корисника (10 бодова), преко 400 корисника (20 бодова)
5. обезбеђена финансијска средства из сопствених или других извора– обезбеђена средства (10 бодова)

**IV НАЧИН И ПОСТУПАК ДОДЕЛЕ СРЕДСТАВА**

## Члан 6.

Додела средстава из члана 2. овог Правилника врши се на основу Јавног конкурса (у даљем тексту: Конкурс)

Конкурс расписује председник општине.

Носилац програма/пројекта може учествовати на Конкурсу само са једним предлогом програма/ пројекта.

Изабрани програм/пројекат који се финансира или суфинансира средствима из буџета општине Пожега мора се реализовати до краја текуће буџетске године.

**Члан 7.**

Конкурс спроводи Комисија за доделу средстава црквама и верским заједницама на територији општине Пожега, коју решењем образује и именује Председник општине (у даљем тексту: Комисија).

Комисија има 3 члана (председника Комисије и два члана).

Задатак Комисије је да спроведе поступак Конкурса, односно да размотри пријаве пристигле на Конкурс, оцени благовременост и потпуност пријава и да ли су пријаве поднете од стране овлашћених лица, изврши вредновање сваког предлога програма/пројекта и у року од 30 дана од дана закључивања Конкурса сачини Извештај о спроведеном поступку Конкурса, и исти достави председнику општине.

Извештај из става 3. овог члана садржи податке о поднетим пријавама на Конкурс, Листу вредновања и рангирања носилаца програма/пројеката и предлог одлуке о избору програма/пројеката са исказаним износом средстава за финансирање или суфинансирање из буџета општине Пожега.

О раду комисије води се записник који треба да садржи време и место одржавања састанка, присутност чланова комисије, дневни ред, пристигле пријаве на Конкурс по редоследу пристизања, начин и резултат одлучивања и друге битне податке који су неопходни за објективно одлучивање о конкурсној документацији.

**Члан 8.**

Конкурс садржи:

1. предмет Конкурса;
2. намену и износ опредељених средстава;
3. потребну документацију која се подноси узпријаву;
4. критеријуме за одабирпрограма/пројекта;
5. рок за подношење пријава;
6. начин доставе пријаве и адресу на коју се доставља пријава;
7. напомену да се неблаговремене, непотпуне пријаве, пријаве које нису поднете на прописаним обрасцима и пријаве поднете од неовлашћених лица неће узети у разматрање;
8. рок за доношење одлуке о избору;
9. начин објављивања одлуке

Конкурс се објављује на интернет страници Општине Пожега [www.pozega.org.rs](http://www.pozega.org.rs) и на огласној табли општине Пожега.

Рок за подношење пријава на Конкус не може бити краћи од 15 дана од дана објављивања Конкурса.

## Члан 9.

Конкурсна документација садржи:

1. детаљно разрађен предлог програма/пројекта (Образац бр. 1);
2. буџет програма/пројекта (Образац бр. 2);

## доказ да подносилац пријаве има статус цркве или верске заједнице (доказ: потврда или уверење надлежног органа Српске православне цркве – Српске православне Епархије Жичке или друге верске заједнице на територији Републике Србије)

1. фотокопију ПИБ обрасца;
2. фотокопију картона депонованих потписа;

Oбрасци се објављују на званичној интернет страници општине Пожега, приликом објављивања Конкурса.

Поред прописане конкурсне документације, пријава на Конкурс може да садржи и друга документа које подносилац сматра значајним за доказивање (дозвола за изградњу, сагласност надлежне епархије, елаборат рестаураторских радова и сл).

## Члан 10.

Пријаве се подносе у штампаном облику и предају се на писарницу општине Пожега или достављају поштом.

Пријава са потребном документацијом доставља се у затвореној коверти, на адресу: Општина Пожега, Комисија за доделу средстава црквама и верским заједницама на територији општине Пожега, Трг Слободе 9, 31210 Пожега, са назнаком: „не отварати – Пријава на Конкурс за доделу средстава црквама и верским заједницама на територији општине Пожега“.

Назив и адресу подносиоца пријаве потребно је назначити на полеђини коверте.

Благовременом доставом сматра се пријава предата на писарницу, односно препоручена пошиљка предата пошти најкасније до истека последњег дана утврђеног рока (пријемни штамбиљ, односно печат поште).

Неблаговремене и непотпуне пријаве, пријаве које нису поднете на прописаним обрасцима, као и пријаве које су поднете од стране неовлашћених лица, Комисија неће узети у разматрање.

**Члан 11.**

Приликом разматрања предлога програма/пројеката који су ушли у изборни поступак, сваки члан Комисије је у обавези да оцени сваки предлог програма/пројекта појединачно. Свакој пријави се додељује одређени број бодова.

Након појединачног оцењивања предлога пројекта, Комисија израчунава просечну оцену за сваки предлог програма/пројекта.

Просечна оцена за предлог програма/пројекта израчунава се на тај начин што се најпре саберу додељени бодови од стране свих чланова Комисије за предлог програма/пројекта који се разматра, а затим се укупан збир добијених бодова подели са бројем чланова Комисије.

На основу просечних оцена Комисија сачињава ранг листу носилаца програма/пројеката и затим приступа доношењу предлога износа за финансирање или суфинансирање пројеката из буџета општине Пожега.

У случају да је већи број пријава освојио једнак број бодова, предност ће бити дата пријавама које по оцени Комисије имају већи јавни интерес за грађане општине Пожега.

**Члан 12.**

Председник општине доноси Одлуку о додели средстава црквама и верским заједницама на територији општине Пожега, на основу Извештаја Комисије у року од 30 дана од дана достављања предлога.

Одлука из става 1. овог члана објављује се јавно, на интернет страници општине Пожега и на огласној табли општине Пожега.

Учесници Конкурса имају право приговора Општинском већу општине Пожега у року од 5 дана од дана објављивања Одлуке.

Општинско веће општине Пожега одлучује о поднетом приговору у року од 15 дана од дана пријема приговора и након тога Одлука о додели средстава црквама и верским заједницама на територији општине Пожега постаје коначна.

Коначна Одлука Општинског већа општине Пожега објављује се на интернет страници општине и на огласној табли општине.

**Члан 13.**

На основу Одлуке из члана 12. овог Правилника, закључује се тројни уговор између општине Пожега, Српске православне Епархије Жичке и црквене општине којој су додељена средства. Одобрена средства се преносе на наменски рачун Српске православне Епархије Жичке која даље преноси средства на текући рачун црквеној општини.

Наведени Уговор садржи:

1. податке о уговорним странама,

2. назив и садржину програма/пројекта,

3. финансирану или суфинансирану вредност програма/пројекта,

4. рок за реализацију програма/пројекта,

5. права и обавезе уговорних страна,

6. начин и динамику преноса средстава,

7.обавезу подношења извештаја о реализацији програма/пројекта

7. услове за раскид уговора,

8. начин решавања спора.

**Члан 14.**

Црква или верска заједница са којом се закључи уговор из члана 13. овог Правилника дужна је да користи средства искључиво за намене за која су додељена.

**V ИЗВЕШТАВАЊЕ И ПОСТУПАК ВРАЋАЊА НЕНАМЕНСКИ УТРОШЕНИХ СРЕДСТАВА**

**Члан 15.**

Носилац програма/пројекта коме су додељена средства дужан је да Комисији, у року од 15 дана након завршетка реализације пројекта достави Извештај о утрошку буџетских средстава (Образац бр. 3) уз доказе о наменском коришћењу средстава, а најкасније до 15. јануара наредне године.

**Члан 16.**

Уколико носилац програма/пројекта коме су додељена средства није доставио тражени извештај из члана 15. овог Правилника, или ако су додељена средства ненаменски утрошена, исти је дужан да у буџет општине Пожега врати уплаћена средства, у складу са уговором.

**Члан 17.**

Носиоцу програма/пројекта коме су додељена средства, а који не достави извештај у року прописаном у члану 15. овог Правилника, или уколико ненаменски користи одобрена средства неће бити додељена средства наредне године, односно неће бити разматрано евентуално учешће истог на конкурсу наредне године.

**VI ЗАВРШНЕ ОДРЕДБЕ**

**Члан 18.**

Овај Правилник ступа на снагу осмог дана од дана објављивања на огласној табли општине Пожега.

**ОПШТИНСКО ВЕЋЕ ОПШТИНЕ ПОЖЕГА**

**01 број: 08-1/18 од 18.06.2018.године**

**ПРЕДСЕДАВАЈУЋИ**

**ПРЕДСЕДНИК ОПШТИНЕ**

**др Милан Божић**